Ons is gou deur die doeane van Swaziland en Suid Afrika en op pad na Richardsbaai. Dis 'n baie lekker teerpad en kort voor lank is ons by Mkuzi waar ons soos gebruiklik in die Wimpy 'n lekker maaltyd geniet. Ons bereik Richardsbaai teen laat middag en na die stil verkeer van die afgelope 2 maande in Limpopo en die wildtuin is dit nogal wild om weer in die swaar einde van die dag spitsverkeer te ry, en dit sonder 'n Garmin om aan ons rigting te gee.
Ons kry 'n lekker groot staanplek by Richardsbaai, en gaan net die nag oorstaan sodat ons die volgende dag die remligte kan laat versien. Hier is baie ape en op die toonbank is 'n lang klagtelys van besoekers wat kla oor die ape. Skynbaar rig hul baie skade aan. Die karavaanpark is baie netjies en staanplek was R90 vir die nag.
Ons koop toe maar 'n nuwe GPS want sonder 'n Garmin, en met die groot bus met karretjie op sleeptou agterna, moet jy sorg jy ry die eerste keer reg. Van omdraai as jy verkeerd ry is daar nie sprake. Johann kry die idee dat die Garmin dalk geblaas het omdat die sigaretaansteker op 24V is en nie 12V nie. Die bus het 12V en 24V proppe. Hy bel vir Mikiels en hul bevestig sy vermoede. Hulle sal dadelik die 24V na 12V verander. In Johannesburg het hule bevestig dat dit wel 12V is, wat toe nie so is nie. 'n Duur foutjie.
Om die wiele te laat pomp is weer 'n nagmerrie. Al die petrolpompe en wielpompe by die garages sit "dwars" op die ryvlak, en ons kan nie tussen die pompe in nie. Johann is so siek soos 'n hond van 'n erge griep en die gesukkel met ry sonder 'n Garmin en petroljoggies wat nie wil help nie, veroorsaak erge frustrasie.
Ons was baie verlig en dankbaar dat ons eindelik by Tugelamond uitgekom het. Hier is die bome baie laag, en ons moes by die agterhek inkom en onderdeur die bome skuur om 'n staanplek te kry. Eindelik is ons in ons staanplek en kan ons ontspan.
Gedurende die oggend is ons besig om ons kamp in te rig en alles uit te pak en skoon te maak. Elsie maak die motorwoonwa netjies en skoon na al die stof van die wildtuin. Hier is heerlike gras staanplekke en alles sal vir die volgende paar weke stofloos wees
Ons huur een van die werkers om die Fordjie skoon te maak. Hy moet dit binne en buite skoonmaak, want die motor is die ene stof. Hy was baie nors toe hy agterkom hoe groot werk dit was vir sy R30.00. Gelukkig vir hom hoef hy nie die motorwoonwa self skoon te maak nie. Ons sal dit so stuk-stuk was sodra Johann se verkoue beter is.